Περιβαλλοντική επίσκεψη στο ΚΠΕ ΙΘάκης

Στις 16 Φεβρουαρίου 30 παιδιά απ' τη δευτέρα και τρίτη τάξη του σχολείου μας, ξεκινήσαμε με τους συνοδούς καθηγητές, την εκδρομή μας με προορισμό την Ιθάκη. Η εκδρομή ήταν εκπαιδευτική καθώς στο νησί επισκεφτήκαμε το κέντρο περιβαλλοντικής εκπαίδευσης της Ιθάκης.

  Ξεκινήσαμε τη πρώτη μέρα από τα Τρίκαλα στις 5:30 τα ξημερώματα. Η διαδρομή με το λεωφορείο ήταν αρκετά μεγάλη και κουραστική, καθώς περάσαμε μια μικρή περιπέτεια και χρειάστηκε να αλλάξουμε λεωφορείο λόγω μιας βλάβης. Ευτυχώς φτάσαμε στην ώρα μας για να πάρουμε το καράβι. Επειδή ο καιρός θύμιζε καλοκαίρι εξαιτίας του άπλετου ηλίου και της ανεβασμένης για την εποχή θερμοκρασίας, αποφασίσαμε να κάτσουμε στις εξωτερικές θέσεις του πλοίου απολαμβάνοντας όλη την διαδρομή. Φτάνοντας μετά από 10 περίπου ώρες ταξίδι στο ΚΠΕ, μας υποδέχτηκαν θερμά οι υπεύθυνοι και έπειτα μας άφησαν να ξεκουραστούμε και να τακτοποιηθούμε στον ξενώνα του κέντρου όπου μείναμε. Το απόγευμα παρακολουθήσαμε κάποια πολύ ενδιαφέροντα βίντεο που είχαν να κάνουν με το νησί αλλά και με το πρόγραμμα "Ομηρική Ιθάκη: Το ταξίδι του Οδυσσέα", το οποίο είχαμε επιλέξει. Στο τέλος παίξαμε και κάποια παιχνίδια χωρισμένοι σε ομάδες που είχαν ερωτήσεις σχετικά με το πρόγραμμα. Το βράδυ βγήκαμε τη βόλτα μας στο Βαθύ,  που είναι το κεντρικό λιμάνι και η πρωτεύουσα του νησιού. Φάγαμε και γιορτάσαμε κατά κάποιον τρόπο τη Τσικνοπέμπτη μεταξύ μας, αφού το νησί δεν είχε κόσμο.

  Τη δεύτερη μέρα ξυπνήσαμε πρωί για να πάρουμε το πρωινό μας στην τραπεζαρία και στις 9 ξεκίνησε η ξενάγηση στο βόρειο μέρος του νησιού,  με τον έναν απ' τους δύο υπεύθυνους του ΚΠΕ. Επισκεφτήκαμε το μοναστήρι της Παναγίας της Καθαριώτισσας όπου μας μίλησε ένας μοναχός, μια ιστορική εκκλησία στην Ανωγή και έπειτα απολαύσαμε μια βόλτα στο Κυώνι ένα άλλο απ τα 9 χωριά της βόρειου Ιθάκης.  Η θέα ήταν απλά αποστομωτική τόσο στα χωριά όσο και στη διαδρομή. Βλέπαμε τα γαλαζοπράσινα νερά να αστράφτουν σε συνδυασμός με τη πλούσια βλάστηση και νομίζαμε πως ήταν καλοκαίρι. Το μεσημέρι μετά το μεσημεριανό στο κέντρο ξεκουραστήκαμε για να μαζέψουμε δυνάμεις για το απόγευμα. Το απόγευμα παίξαμε στη πλατεία του Βαθεος το παιχνίδι του κρυμμένου θησαυρού χωρισμένοι σε ομάδες, λύνοντας διάφορους γρίφους σχετικούς με το τι είχαμε παρακολουθήσει την προηγούμενη μέρα. Μετά επιστρέψαμε στο κέντρο όπου κάθε ομάδα είχε ένα θέμα σχετικό με την Οδύσσεια, πάνω στο οποίο έπρεπε να γράψουμε όλοι μαζί μια ιστορία συμπληρώνοντας ο ένας τον άλλο. Το διασκεδαστικό και πρωτότυπο ήταν το ότι στη συνέχεια μετατρέψαμε τις ιστορίες μας σε θεατρικά, τα οποία είχαν πολύ πλάκα και διασκεδάσαμε με την ψυχή μας! Τέλος παρακολουθήσαμε βίντεο σχετικά με τη προστασία του περιβάλλοντος, συμπληρώσαμε ένα ερωτηματολόγιο και αποχαιρετήσαμε τους υπεύθυνους. Παρόλο που ήταν Παρασκευή βράδυ στο νησί πάλι δεν υπήρχε κίνηση και έτσι για τελευταία φορά ζωηρέψαμε εμείς το νησί. Επιστρέφοντας στο ξενώνα του ΚΠΕ ευχαριστηθήκαμε όσο μπορούσαμε την τελευταία βραδιά μας εκεί.

  Το Σάββατο το πρωί πήραμε νωρίς πρωινό καθώς στις 9 μπήκαμε στο καράβι παίρνοντας τον δρόμο της επιστροφής, αποχαιρετώντας το φανταστικό τοπίο της Ιθάκης και βλέποντας το να ξεθωριάζει όσο απομακρυνόμασταν. Η εκδρομή μας όμως δεν είχε τελειώσει καθώς μπροστά μας είχαμε πολλές ώρες ταξίδι. Η μαγεία του πλοίου και στην επιστροφή ήταν μοναδική και αφού όλη την ώρα ήμασταν στο εξωτερικό μέρος, είχαμε την τύχη να δούμε και δελφίνια να διασχίζουν γρήγορα μια θαλάσσια διαδρομή ακριβώς δίπλα μας! Στο λεωφορείο ωστόσο κουραστήκαμε λίγο, παρά τις δύο μικρές στάσεις που κάναμε.

  Αργά το απόγευμα φτάσαμε στα Τρίκαλα, γεμάτοι χαρά, μοναδικές εμπειρίες και αξέχαστες στιγμές και αναμνήσεις! Αυτό το τριήμερο ήταν πιστεύω για όλους μας κάτι ξεχωριστό και θα μας μείνει αξέχαστη κάθε στιγμή!

Καρκανιά Αλεξάνδρα!